Læsø har været uden færge siden tirsdag, efter reservefærgen Ane Læsø pådrog sig skader, da den sejlede ind i Vesterø Havn. Nu er der imidlertid godt nyt til turisterne og læsøboerne. Færgen er nemlig klar til at sejle igen fredag klokken 16.50. Det oplyser kommunaldirektør i Læsø Kommune, Kurt Bennetsen, til Kanal Frederikshavn. Han fortæller videre, at en masse gods skal med på den første tur. Borgmester i Læsø Kommune Tobias Birch Johansen (V) glæder sig over nyheden. - Det er positivt. Det havde selvfølgelig været federe, hvis det var i dag, men sådan er det jo, siger han. - Vi har allesammen overlevet. Nogle har måske tabt sig en smule, men alle har haft adgang til den mad og eventuelt medicin, de skulle have, og for dem, hvor det var presserende at skulle til fastlandet, har der været muligheden med den lille ”reservefærge” Seadog. Afskåret fra øen Ane Læsøs uheld kom samtidig med, at den normale færge, Margrete Læsø, var på værft til planlagt vedligeholdelse. Det er derfor, havareringen fik ekstra stor betydning lige nu. Tobias Birch Johansen mener dog ikke, at den indstillede færgetrafik har været værst for læsøboerne. - Det har selvfølgelig været værst for jyderne at være afskåret fra Læsø, men de må simpelthen komme sig over det og benytte sig af færgen nu, lyder det. Hvordan kan man undgå, at det sker igen? - Der er ikke nogen, der har gjort det med vilje eller fuld overlæg – så der er ikke så meget, vi kunne have gjort anderledes. Havde det været et tidspunkt, hvor Margrethe Læsø ikke havde været på værft, havde det ikke været et problem. Så det er bare skide uheldigt, siger Tobias Birch Johansen og fortsætter: - Vi skal nok passe ekstra meget på, når nu det er det eneste skib, vi har, og ikke tage chancer. Det må vi tage til efteretning. Årsagen til uheldet er endnu ikke klarlagt, men ifølge Kanal Frederikshavn viser de foreløbige undersøgelser af havariet, at det formentlig er lavvande, der er årsag til uheldet.

Opsummering:
Ane Læsø sejler igen fredag 16.50 fra Frederikshavn.